Gynał rok tymu dziwilimy sie jak „ślōnski” kluby przisztymplowywały awanse do 1/8 Ligi Majstrōw. Napoli, Monaco, Borussia – hat-trick jak trza. Powtōrki niystety niy bydzie. Latoś w Lidze Majstrōw Ślōnzoki sōm już po leku na ausie.
Do rozgrywek stanyli jednak w kōmplecie. Te same nojlepsze ślōnski fusbalisty i ich kluby, kere w ôstatnim sezōnie poradziyły w LM porzōndnie nafyrlać…
Piszczkowo Borussia wygrywo grupa F, w kerej lepszo je ôd Realu Madryt. Przesztelowuje fol rekordōw szczeleckich i za jednym szlagiym (a raczyj za 12. szlagami) troszka poszteruje legiōnistōw z Wa-wy (12:4 po dwōch szpilach!)… Tak było rok tymu. Tera przed ôstatniōm kolejkōm LM Borussia mo yno 2 pkt i zostowo nij już yno haja ô Liga Europy z APOELym Nikozja. A dyć wōniało już rychtyg dobrym sezōnym! W Bundeslidze BVB latoś piyrszo brama straciyło dopiyro w 6. kolejce. Kryzys szpryngnōł hneda po kōntuzji Piszczka. Cufal? No, niy wiym…
Milikowe Napoli nojlepsze w grupie B. Dwie bramy Arka z Dynamym Kijōw i jedna z Benficōm w piyrszych kolejkach wyônaczyły go na sōm wiyrch klasyfikacji snajperōw. Keby yno niy tyn rewiyr… Minōł rok, a w Neapolu czas choby stanōł. Milik zaś ôd nowa lyczy sie z nowej kōntuzji. Yno w tabeli trocha gorzij. Arek zdōnżōł jeszcze latoś wykorzystać elwra w przegranym szpilu z Szachtarym (2:1), ale już do wygranego rewanżu (3:0) ni mōg sie dociepnōnć. Tyn ôstatni szpil przedłużōł szanse synkōw z Neapolu na 1/8. Yno tera już sōm awans Napoli niy gwarantuje gry Milika w LM bez wiosna.
Glikowe Monaco włazi do 1/8 tyż z piyrszego placu. Niy było by tego bez Kamila, a już na pewno bez jego „bōmbōn”-szlagu, kery wytargoł punkt Bayerowi Leverkusen… Rok niyskorzij Monaco wyplōmpane ze swoich nojlepszych groczy telkich cudōw już jednak niy pokozuje. W grupie z Besiktasym, Porto i RB Lipsk byli faworytym, a tukej w ôstatnij kolejce zagrajōm już yno ô „czopka śliwek”. Nigdy ni ma tak darymnie coby niy szło żodnego plusa wykopać. Kamil przinajmij sztyjc tyro w jednym kōnsku.
szl_Latn szl_Latn szl_Latn szl_Latn szl_Latn